2008R0071 — FI — 04.07.2009 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B NEUVOSTON ASETUS (EY) N:o 71/2008, annettu 20 päivänä joulukuuta 2007, Clean Sky -yhteisyrityksen perustamisesta (ETA:n kannalta merkityksellinen teksti) (EYV L 030, 4.2.2008, p.1)

Muutettu:









▼B

NEUVOSTON ASETUS (EY) N:o 71/2008,

annettu 20 päivänä joulukuuta 2007,

Clean Sky -yhteisyrityksen perustamisesta

(ETA:n kannalta merkityksellinen teksti)







EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 171 ja 172 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon Euroopan talous- ja sosiaalikomitean lausunnon, sekä katsoo seuraavaa: (1) Euroopan yhteisön seitsemännestä tutkimuksen, teknologian kehittämisen ja demonstroinnin puiteohjelmasta (2007–2013) 18 päivänä joulukuuta 2006 tehdyllä Euroopan parlamentin ja neuvoston päätöksellä N:o 1982/2006/EY ( 1 ), jäljempänä ’seitsemäs puiteohjelma’, mahdollistetaan yhteisön osallistuminen pitkäkestoisiin julkisen ja yksityisen sektorin kumppanuuksiin yhteisten teknologia-aloitteiden muodossa, jotka voidaan toteuttaa perustamissopimuksen 171 artiklassa tarkoitettujen yhteisyritysten kautta. Nämä yhteiset teknologia-aloitteet rakentuvat jo kuudennessa puiteohjelmassa perustettujen eurooppalaisten teknologiayhteisöjen työlle, ja ne kattavat omalla alallaan tiettyjä tutkimusnäkökohtia. Niissä on tarkoitus yhdistää yksityisen sektorin investointeja ja eurooppalaista julkista rahoitusta, kuten seitsemännestä puiteohjelmasta saatavaa rahoitusta. (2) Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007–2013) täytäntöön panemiseksi toteutettavasta erityisohjelmasta ”Yhteistyö”19 päivänä joulukuuta 2006 tehdyssä neuvoston päätöksessä 971/2006/EY ( 2 ), jäljempänä ’Yhteistyö-erityisohjelma’, korostetaan tarvetta kunnianhimoisille yleiseurooppalaisille julkisen ja yksityisen sektorin kumppanuuksille keskeisten teknologioiden kehityksen nopeuttamiseksi suurten yhteisön tason tutkimustoimien ja erityisesti yhteisten teknologia-aloitteiden kautta. (3) Lissabonin kasvu- ja työllisyysstrategiassa korostetaan tarvetta luoda Eurooppaan suotuisat olosuhteet tietämykseen ja innovointiin kohdistuville investoinneille Euroopan unionin yhteisön kilpailukyvyn, kasvun ja työllisyyden edistämiseksi. (4) Neuvosto piti päätelmissään 13 päivänä toukokuuta 2003, 22 päivänä syyskuuta 2003 ja 24 päivänä syyskuuta 2004 tärkeinä tutkimus- ja innovaatiopoliittisen niin sanotun kolmen prosentin toimintasuunnitelman jatkotoimia. Tällaisia jatkotoimia ovat esimerkiksi uudet aloitteet, joilla pyritään tiivistämään teollisuuden ja julkisen sektorin yhteistyötä tutkimusrahoituksessa ylikansallisten julkisen ja yksityisen sektorin yhteyksien lisäämiseksi. (5) Neuvosto pyysi 4 päivänä joulukuuta 2006 ja 19 päivänä helmikuuta 2007 antamissaan päätelmissä ja Eurooppa-neuvosto 8 ja 9 päivänä maaliskuuta 2007 antamissaan päätelmissä komissiolta ehdotuksia yhteisten teknologia-aloitteiden laatimiseksi niillä aloilla, joilla on saavutettu riittävät valmiudet. (6) Ilmailualan eurooppalainen teknologiayhteisö ACARE (Advisory Council for Aeronautics Research in Europe) on laatinut strategiset tutkimuslinjaukset, joiden yhdeksi keskeiseksi kohdealueeksi on yksilöity ilmailun ympäristövaikutusten vähentäminen. ACAREn mukaan tarvitaan teknologisia muutoksia, jotta vuoteen 2020 mennessä saavutetaan tavoitteet, joita ovat hiilidioksidipäästöjen vähentäminen 50 prosentilla, typen oksidipäästöjen vähentäminen 80 prosentilla, meluhaittojen vähentäminen 50 prosentilla ja huomattava edistyminen ilma-alusten ja niihin liittyvien tuotteiden valmistukseen, ylläpitoon ja käytöstäpoistoon liittyvien ympäristövaikutusten vähentämisessä. (7) ACAREn strategisissa tutkimuslinjauksissa määritellyt lentoliikennejärjestelmän ympäristöhaasteet ovat sen laajuisia, että niiden ratkaiseminen edellyttää yhteisyrityksen perustamista soveltuvaksi välineeksi tarvittavien tutkimustoimien koordinointiin. (8) Yhteisen Clean Sky -teknologia-aloitteen pitäisi lieventää erityyppisiä markkinapuutteiden riskejä, jotka hillitsevät yksityisiä investointeja ilmailualan tutkimukseen yleensä ja puhtaaseen lentoliikenneteknologiaan erityisesti. Sen pitäisi luoda integraatiota ja tukea demonstrointia koko järjestelmän tasolla, mikä vähentäisi yksityisten investointien riskiä uusien ympäristöystävällisten ilmailutuotteiden kehittämisessä. Sen pitäisi vauhdittaa yksityisiä t&k-investointeja ympäristöystävälliseen teknologiaan Euroopan unionissa ja vaikuttaa sitä kautta nykyiseen t&k-toimintaan ja ulkoisiin ympäristövaikutuksiin. (9) Yhteisen Clean Sky -teknologia-aloitteen pitäisi vauhdittaa puhtaan lentoliikenneteknologian kehittämistä Euroopan unionissa, jotta sitä voitaisiin ottaa käyttöön mahdollisimman pian. Tämä edistää myös Euroopan strategisten ympäristötavoitteiden ja yhteiskunnallisten tavoitteiden saavuttamista yhdessä kestävän taloudellisen kasvun kanssa. (10) Yhteinen Clean Sky -teknologia-aloite pitäisi toteuttaa julkis-yksityisenä kumppanuutena, jossa ovat mukana kaikki keskeiset sidosryhmät. Kun otetaan huomioon tämän kumppanuuden pitkäaikaisuus, tarvittava rahoitusvarojen yhdistäminen ja saatavuus, vaadittava korkeatasoinen tieteellinen ja tekninen asiantuntemus, mukaan luettuna valtavan tietämysmäärän hallinnointi, sekä asianmukaiset teollis- ja tekijänoikeuksia koskevat periaatteet, on välttämätöntä perustaa oikeussubjekti, joka kykenee varmistamaan, että yhteiselle Clean Sky -teknologia-aloitteelle myönnettyjä varoja käytetään koordinoidusti ja hallinnoidaan tehokkaasti. Siksi on aiheellista perustaa perustamissopimuksen 171 artiklan mukainen yhteisyritys, jäljempänä ’Clean Sky -yhteisyritys’. (11) Clean Sky -yhteisyrityksen tavoitteena on paneutua innovatiivisen ja ympäristöystävällisen teknologian toteuttamiseen kaikilla siviili-ilmailun osa-alueilla, mukaan luettuina liikennelentokoneet, syöttöliikenteen ilma-alukset ja pyöriväsiipiset ilma-alukset, ja kaikilla asiaan liittyvillä teknologian osa-alueilla, kuten moottorit, järjestelmät ja materiaalien elinkaari. Clean Sky -yhteisyritys tuottaa täysin integroidun lähestymistavan ja teknologian edistymisen ja vaikutusten valvonnan ansiosta täyden mittakaavan demonstraatioita tutkimustoiminnan kaikilla aloilla testattavaksi joko ilmassa tai maan pinnalla. (12) Clean Sky -yhteisyritys olisi alkuvaiheessa perustettava 31 päivään joulukuuta 2017 saakka ulottuvaksi toimikaudeksi, jotta voidaan asianmukaisesti saattaa päätökseen seitsemännen puiteohjelman aikana käynnistetyt, mutta sen päättyessä vielä kesken olevat tutkimustoimet, mukaan lukien Clean Sky -yhteisyrityksen osakkaiden ja siihen osallistuvien tulosten hyödyntäminen. Yhteisyrityksen myöntämä rahoitus ei kuitenkaan kata tulosten hyödyntämistä. (13) Clean Sky -yhteisyrityksen osakkaina olisi oltava Euroopan yhteisö, jota komissio edustaa julkishallinnon edustajana, integroitujen teknologioiden demonstraatioiden (ITD) vetäjät ja yksittäisten integroitujen teknologioiden demonstraatioiden assosiaatiojäsenet. (14) Clean Sky -yhteisyrityksen olisi oltava avoin uusille osakkaille. (15) Clean Sky -yhteisyrityksen olisi oltava yhteisöjen perustama elin, jonka talousarvion toteuttamista koskevan vastuuvapauden antaa neuvoston suosituksesta Euroopan parlamentti, ottaen kuitenkin huomioon erityispiirteet, jotka johtuvat yhteisten teknologia-aloitteiden luonteesta julkisen ja yksityisen sektorin kumppanuuksina ja varsinkin yksityisen sektorin osallistumisesta talousarvioon. (16) ITD-toimien vetäjät ovat allekirjoittaneet yhteisymmärryspöytäkirjan, jossa niiden yhtiöt sitoutuvat osallistumaan Clean Sky -yhteisyritykseen teknisellä, hallinnollisella ja taloudellisella tasolla koko sen toimikauden ajan. Kaikki assosiaatiojäsenet ovat sitoutuneet tietyn tasoiseen taloudelliseen osallistumiseen koko Clean Sky -yhteisyrityksen toimikauden ajaksi. (17) Tutkimustoimet olisi katettava yhteisön rahoituksella ja arvoltaan vähintään samantasoisilla muiden osakkaiden varoilla. Muitakin rahoitusvaihtoehtoja voi olla saatavilla, muun muassa Euroopan investointipankista (EIP), erityisesti riskinjakorahoitusvälineestä, jonka EIP ja komissio ovat yhdessä kehittäneet päätöksen 2006/971/EY liitteen III mukaisesti. (18) Clean Sky -yhteisyrityksen toimintakustannukset olisi katettava yhteisön ja muiden osakkaiden samantasoisilla osuuksilla. (19) ITD-toimien vetäjien ja yksittäisten integroitujen teknologioiden demonstraatioiden assosiaatiojäsenten pitäisi saada tukea Clean Sky -yhteisyritykseltä sellaisten tutkimustoimien suorittamisessa, joista ne ovat vastuussa. (20) Clean Sky -yhteisyrityksen olisi tutkimustoimien tukemista silmällä pitäen voitava tarvittaessa järjestää kilpailuun perustuvia ehdotuspyyntöjä. (21) Clean Sky -yhteisyrityksen alaisuudessa suoritettavissa tutkimustoimissa olisi kunnioitettava seitsemännessä puiteohjelmassa sovellettavia eettisiä perusperiaatteita. (22) Clean Sky -yhteisyrityksen olisi hyväksyttävä Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 ( 3 ), jäljempänä ’varainhoitoasetus’, 185 artiklan 1 kohdan mukaiset erilliset varainhoitoa koskevat säännökset, joille komissio on ensin antanut suostumuksensa ja joissa otetaan huomioon yhteisyrityksen toiminnan erityisvaatimukset, joita aiheutuu erityisesti tarpeesta yhdistää yhteisön rahoitusta ja yksityistä rahoitusta tutkimus- ja kehitystoiminnan tukemiseksi tehokkaasti ja oikea-aikaisesti. Yhteisyrityksen tutkimustoimintaan osallistuvien ja seitsemännen puiteohjelman epäsuoriin toimiin osallistuvien yhdenmukaisen kohtelun varmistamiseksi on asianmukaista, ettei arvonlisävero ole meno, johon voi saada yhteisön rahoitusta, säännöistä, jotka koskevat yritysten, tutkimuskeskusten ja korkeakoulujen osallistumista seitsemännen puiteohjelman toimiin sekä tutkimustulosten levittämistä (2007–2013) 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1906/2006 ( 4 ) mukaisesti. (23) Selkeiden ja läpinäkyvien työehtojen ja henkilöstön yhdenvertaisen kohtelun varmistamiseksi sekä erittäin ammattitaitoisen ja erikoistuneen tieteellisen ja teknisen henkilöstön saamiseksi Clean Sky -yhteisyrityksen koko henkilöstöön olisi sovellettava neuvoston asetuksessa (ETY, Euratom, EHTY) N:o 259/68 ( 5 ) vahvistettuja Euroopan yhteisöjen virkamiehiin sovellettavia henkilöstösääntöjä ja muuhun henkilöstöön sovellettavia palvelussuhteen ehtoja, jäljempänä ’henkilöstösäännöt’. (24) Clean Sky -yhteisyrityksen organisaatiota ja toimintaa koskevat säännöt olisi määriteltävä tämän asetuksen liitteenä olevassa Clean Sky -yhteisyrityksen yhtiöjärjestyksessä. (25) Komissiolla olisi oltava erityistehtäviä, jotka liittyvät julkisten varojen valvontaan ja yhteisön etujen turvaamiseen yhteisyrityksessä. (26) Clean Sky -yhteisyrityksen olisi laadittava säännöllisesti kertomus edistymisestään Euroopan parlamentille ja neuvostolle. (27) Clean Sky -yhteisyrityksen olisi käytettävä hyväkseen ulkoisia neuvoa-antavia elimiä, joihin valtiot ja ilmailualan teknologiayhteisö ACARE kuuluvat, sekä pidettävä säännöllisesti yhteyttä valtioihin. (28) Oikeushenkilönä Clean Sky -yhteisyrityksen olisi vastattava toimistaan. Sopimusasioissa ilmenevien riitojen ratkaisemisen osalta Clean Sky -yhteisyrityksen tekemissä avustussopimuksissa voitaisiin määrätä, että Euroopan yhteisöjen tuomioistuin on kyseisissä asioissa toimivaltainen. (29) Clean Sky -yhteisyrityksen teollis- ja tekijänoikeuspolitiikan soveltamisessa olisi edistettävä tietämyksen luontia ja hyödyntämistä. (30) Euroopan yhteisöjen taloudellisten etujen suojaamisesta 18 päivänä joulukuuta 1995 annetun neuvoston asetuksen (EY, Euratom) N:o 2988/95 ( 6 ), komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi 11 päivänä marraskuuta 1996 annetun neuvoston asetuksen (Euratom, EY) N:o 2185/96 ( 7 ) ja Euroopan petostentorjuntaviraston (OLAF) tutkimuksista 25 päivänä toukokuuta 1999 annetun Euroopan parlamentin ja neuvoston asetuksen (EY) N:o 1073/1999 ( 8 ) mukaisesti olisi toteutettava asianmukaiset toimenpiteet väärinkäytösten ja petosten estämiseksi sekä ryhdyttävä tarvittaessa toimiin menetettyjen, aiheettomasti maksettujen tai väärin käytettyjen varojen perimiseksi takaisin. (31) Clean Sky -yhteisyrityksen perustamisen helpottamiseksi komission olisi vastattava Clean Sky -yhteisyrityksen perustamisesta ja alkuvaiheen toiminnasta siihen asti, kunnes yhteisyrityksellä on operatiivinen valmius oman budjettinsa toteuttamiseen. (32) Clean Sky -yhteisyritys olisi perustettava Brysseliin, Belgiaan. Clean Sky -yhteisyrityksen ja Belgian välillä olisi tehtävä sopimus toimistotiloista, erioikeuksista ja vapauksista sekä muusta Belgian Clean Sky -yhteisyritykselle antamasta tuesta. (33) Jäsenvaltiot eivät voi riittävällä tavalla toteuttaa tämän asetuksen tavoitetta, eli Clean Sky -yhteisyrityksen perustamista, koska todettu mittava tutkimushaaste on luonteeltaan ylikansallinen ja edellyttää toisiaan täydentävien osaamis- ja rahoitusresurssien yhdistämistä eri aloilta ja eri maista, vaan se voidaan tämän vuoksi saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tämän tavoitteen saavuttamiseksi tarpeen, sekä katsoo seuraavaa: ON ANTANUT TÄMÄN ASETUKSEN:







1 artikla

Yhteisyrityksen perustaminen

1. Perustetaan yhteisen Clean Sky -teknologia-aloitteen toteuttamiseksi perustamissopimuksen 171 artiklassa tarkoitettu yhteisyritys, jäljempänä ’Clean Sky -yhteisyritys’, 31 päivään joulukuuta 2017 ulottuvaksi ajaksi.

2. Yhteisyrityksen kotipaikka on Bryssel, Belgia.

2 artikla

Yhteisyrityksen tavoitteet

1. Clean Sky -yhteisyritys osallistuu seitsemännen puiteohjelman ja erityisesti Yhteistyö-erityisohjelman aihealueen ”Liikenne (mukaan luettuna ilmailu)” toteuttamiseen.

2. Clean Sky -yhteisyrityksen tavoitteena on

a) vauhdittaa puhtaan lentoliikenneteknologian kehittämistä, validointia ja demonstrointia EU:ssa, jotta sitä voitaisiin ottaa käyttöön mahdollisimman pian;

b) varmistaa ympäristön parantamiseen lentoliikenteen alalla tähtäävän eurooppalaisen tutkimuksen johdonmukainen toteuttaminen;

c) luoda perin pohjin innovatiivinen lentoliikennejärjestelmä, joka perustuu kehittyneiden teknologioiden integrointiin ja täyden mittakaavan demonstraatioihin, ja vähentää merkittävästi lentoliikenteen ympäristövaikutuksia vähentämällä melu- ja kaasupäästöjä ja parantamalla ilma-alusten polttoainetaloutta;

d) vauhdittaa uuden tietämyksen ja innovoinnin tuottamista sekä tutkimustulosten käyttöönottoa osoituksena kattavista teknologioista ja täysin integroiduista järjestelmäkokonaisuuksista asianmukaisessa toimintaympäristössä, millä lujitetaan teollisuuden kilpailukykyä.

3 artikla

Oikeudellinen asema

Clean Sky -yhteisyritys on yhteisön elin ja oikeushenkilö. Yhteisyrityksellä on kaikissa yhteisön jäsenvaltioissa laajin näiden valtioiden kansallisen lainsäädännön mukaan oikeushenkilöllä oleva oikeuskelpoisuus. Se voi erityisesti hankkia ja luovuttaa irtainta ja kiinteää omaisuutta ja esiintyä kantajana ja vastaajana oikeudenkäynneissä.

4 artikla

Yhtiöjärjestys

Hyväksytään Clean Sky -yhteisyrityksen yhtiöjärjestys, joka on tämän asetuksen liitteessä I ja joka on erottamaton osa tätä asetusta.

5 artikla

Yhteisön rahoitusosuus

1. Yhteisön enimmäisosuus Clean Sky -yhteisyrityksen juoksevien kustannusten ja tutkimustoimien rahoituksesta on 800 miljoonaa euroa, joka suoritetaan Yhteistyö-erityisohjelman aihealueen ”Liikenne” määrärahoista varainhoitoasetuksen 54 artiklan 2 kohdan b alakohdan mukaisesti.

2. Yhteisön Clean Sky -yhteisyritykselle tutkimustoimien rahoittamiseksi suorittama rahoitusosuus sisältää tarvittaessa avointen ja kilpailuun perustuvien ehdotuspyyntöjen perusteella valittavien ehdotusten rahoituksen.

Arviointi- ja valintaprosessissa on huolehdittava siitä, että Clean Sky -yhteisyrityksen julkisten varojen jakamisessa kilpailuun perustuvia ehdotuspyyntöjä varten noudatetaan huippuosaamisen ja kilpailun periaatteita, ja se on suoritettava riippumattomien asiantuntijoiden avustamana.

Mikä tahansa julkinen tai yksityinen taho, joka on sijoittautunut jäsenvaltioon tai seitsemänteen puiteohjelmaan assosioituneeseen maahan, voi saada tällaista rahoitusta.

3. Yhteisön rahoitusosuuteen liittyvistä järjestelyistä tehdään yleissopimus ja vuotuiset rahoituksen täytäntöönpanosopimukset yhteisön puolesta toimivan komission ja Clean Sky -yhteisyrityksen välillä.

4. Yhteisyrityksen muiden osakkaiden on annettava vähintään yhteisön rahoitusosuutta vastaava määrä varoja, lukuun ottamatta varoja, jotka jaetaan ehdotuspyyntöjen kautta Clean Sky -yhteisyrityksen tutkimustoimien suorittamiseksi.

6 artikla

Varainhoitoa koskevat säännöt

1. Clean Sky -yhteisyrityksen on asetuksen 1605/2002 (EY, Euratom) 185 artiklan 1 kohdan mukaisesti annettava erityiset varainhoitoa koskevat säännökset. Niissä voidaan poiketa Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 23 päivänä joulukuuta 2002 annetun komission asetuksen (EY; Euratom) N:o 2343/2002 ( 9 ) säännöksistä, jos Clean Sky -yhteisyrityksen toiminnan erityistarpeet sitä edellyttävät ja komissiolta on saatu etukäteen lupa.

2. Clean Sky -yhteisyrityksellä on oltava omat sisäiset tarkastusvalmiudet.

7 artikla

Henkilöstö

1. Clean Sky -yhteisyrityksen henkilöstöön ja toimitusjohtajaan sovelletaan henkilöstösääntöjä ja yhteisöjen toimielinten niiden soveltamiseksi yhteisesti antamia sääntöjä.

2. Clean Sky -yhteisyritys käyttää oman henkilöstönsä suhteen niitä valtuuksia, jotka on siirretty nimittävälle viranomaiselle Euroopan yhteisöjen virkamiehiin sovellettavissa henkilöstösäännöissä ja työsopimusten tekemiseen valtuutetulle viranomaiselle Euroopan yhteisöjen muuhun henkilöstöön sovellettavissa palvelussuhteen ehdoissa, sanotun kuitenkaan rajoittamatta tämän artiklan 3 kohdan ja yhtiöjärjestyksen 7 artiklan 3 kohdan soveltamista.

3. Hallintoneuvosto vahvistaa yhteisymmärryksessä komission kanssa tarvittavat täytäntöönpanosäännöt, joita tarkoitetaan henkilöstösääntöjen 110 artiklassa.

4. Clean Sky -yhteisyrityksen henkilöstöresurssit määritellään sen vuotuiseen talousarvioon sisällytettävässä henkilöstötaulukossa.

5. Clean Sky -yhteisyrityksen henkilöstön jäsenet ovat väliaikaisia toimihenkilöitä ja sopimussuhteisia toimihenkilöitä, jotka otetaan palvelukseen määräajaksi, joka voidaan uusia vain kerran toiseksi määräajaksi. Palvelussuhteen kokonaiskesto voi olla enintään seitsemän vuotta eikä voi missään tapauksessa ylittää yhteisyrityksen toimintakauden kestoa.

6. Clean Sky -yhteisyritys vastaa kaikista henkilöstöstään aiheutuvista kuluista.

8 artikla

Erioikeudet ja vapaudet

Clean Sky -yhteisyritykseen ja sen henkilöstöön sovelletaan Euroopan yhteisöjen erioikeuksia ja vapauksia koskevaa pöytäkirjaa.

9 artikla

Korvausvastuu

1. Clean Sky -yhteisyrityksen sopimusperusteinen korvausvastuu määritellään asiaa koskevissa sopimusmääräyksissä ja kulloiseenkin sopimukseen sovellettavassa lainsäädännössä.

2. Muuta kuin sopimukseen perustuvaa vastuuta koskevissa asioissa Clean Sky -yhteisyrityksen on korvattava henkilöstönsä tehtäviään suorittaessaan aiheuttamat vahingot jäsenvaltioiden lainsäädännön yhteisten yleisten periaatteiden mukaisesti.

3. Kaikkien 1 ja 2 kohdassa tarkoitettuun vastuuseen liittyvien Clean Sky -yhteisyrityksen maksujen ja niihin liittyvien kulujen ja kustannusten katsotaan olevan Clean Sky -yhteisyrityksen menoja, jotka katetaan Clean Sky -yhteisyrityksen varoista.

4. Clean Sky -yhteisyritys vastaa yksin velvoitteistaan.

10 artikla

Yhteisöjen tuomioistuimen toimivalta ja sovellettava lainsäädäntö

1. Yhteisöjen tuomioistuimella on toimivalta ratkaista asia

a) kaikissa osakkaiden välisissä riidoissa, jotka koskevat tämän asetuksen ja/tai sen 4 artiklassa tarkoitetun yhtiöjärjestyksen sisältöä;

b) Clean Sky -yhteisyrityksen tekemässä sopimuksessa olevan välityslausekkeen nojalla;

c) Clean Sky -yhteisyritystä vastaan ja sen elinten päätösten johdosta nostetut kanteet perustamissopimuksen 230 ja 232 artiklassa määrätyin edellytyksin;

d) riita-asioissa, jotka koskevat Clean Sky -yhteisyrityksen henkilöstön tehtäviään suorittaessaan aiheuttamien vahinkojen korvaamista.

2. Niiden kysymysten osalta, joista ei säädetä tässä asetuksessa tai yhteisön muissa säädöksissä, sovelletaan sen valtion lainsäädäntöä, jossa Clean Sky -yhteisyrityksen kotipaikka sijaitsee.

11 artikla

Raportointi, arvioinnit ja vastuuvapauden myöntäminen

1. Euroopan komissio laatii vuosittain Euroopan parlamentille ja neuvostolle kertomuksen Clean Sky -yhteisyrityksen edistymisestä. Kertomukseen on sisällytettävä täytäntöönpanoa koskevat tiedot, mukaan lukien esitettyjen ehdotusten lukumäärä, rahoitusta saaviksi valittujen ehdotusten lukumäärä, osallistujatyypit, myös pk-yritykset, sekä maakohtaiset tilastot. Vuosikertomus sisältää tarvittaessa erityisesti yhtiöjärjestyksen 8 artiklan 1 kohdassa tarkoitetun teknologian arviointielimen suorittamien arviointien tulokset.

2. Kolmen vuoden kuluessa tämän asetuksen antamisesta (ja joka tapauksessa 31 päivään joulukuuta 2010 mennessä) sekä sen jälkeen 31 päivään joulukuuta 2013 mennessä komissio suorittaa riippumattomien asiantuntijoiden avustamana arvioinnin yhteisyrityksen kuulemisen jälkeen vahvistetun toimeksiannon perusteella. Arvioinneissa tarkastellaan Clean Sky -yhteisyrityksen laadukkuutta, tuloksellisuutta ja edistymistä asetettujen tavoitteiden saavuttamisessa. Komissio toimittaa neuvostolle kertomuksen johtopäätökset ja niihin liittyvät huomionsa sekä tarvittaessa ehdotukset tämän asetuksen muuttamiseksi, mukaan lukien mahdollinen yhteisyrityksen ennenaikainen lopettaminen.

3. Komissio laatii viimeistään kuuden kuukauden kuluttua yhteisyrityksen lopettamisesta riippumattomien asiantuntijoiden avustuksella loppuarvioinnin Clean Sky -yhteisyrityksestä. Loppuarvioinnin tulokset esitetään Euroopan parlamentille ja neuvostolle.

4. Clean Sky -yhteisyrityksen talousarvion toteuttamista koskevan vastuuvapauden antaa neuvoston suosituksesta Euroopan parlamentti menettelyllä, josta määrätään Clean Sky -yhteisyrityksen varainhoitoa koskevissa säännöksissä.

12 artikla

Osakkaiden taloudellisten etujen suojaaminen sekä petostentorjunta

1. Clean Sky -yhteisyrityksen on varmistettava, että osakkaiden taloudelliset edut suojataan asianmukaisesti suorittamalla tai mahdollistamalla tarvittavat sisäiset ja ulkopuoliset tarkastukset.

2. Osakkaat varaavat itselleen oikeuden pienentää mitä tahansa Clean Sky -yhteisyritykselle suoritettavia maksuja, keskeyttää niiden suorittamisen tai periä takaisin väärin käytetyt varat, mikäli ne toteavat sääntöjenvastaisuuksia.

3. Petosten, lahjonnan ja muun laittoman toiminnan torjumiseksi sovelletaan asetusta (EY) N:o 1073/1999.

4. Clean Sky -yhteisyritys tekee paikalla selvityksiä ja tilintarkastuksia Clean Sky -yhteisyrityksen julkisen rahoituksen saajien keskuudessa.

5. Komissio ja/tai Euroopan yhteisöjen tilintarkastustuomioistuin voivat tarvittaessa tehdä paikalla tarkastuksia Clean Sky -yhteisyrityksen antaman rahoituksen saajien ja sen jakamisesta vastaavien tahojen keskuudessa. Tätä tarkoitusta varten Clean Sky -yhteisyrityksen on varmistettava, että sen avustus- ja muissa sopimuksissa annetaan komissiolle ja tilintarkastustuomioistuimelle oikeus suorittaa asianmukaista valvontaa ja asettaa sääntöjenvastaisuuksia todetessaan varoittavia ja oikeasuhteisia seuraamuksia.

6. Euroopan petostentorjuntavirastolla (OLAF) ( 10 ) on yhteisyrityksen ja sen henkilöstön suhteen sama toimivalta kuin sillä on komission yksiköiden suhteen. Perustamisensa yhteydessä yhteisyritys liittyy Euroopan parlamentin, neuvoston ja komission 25 päivänä toukokuuta 1999 tekemään toimielinten väliseen sopimukseen Euroopan petostentorjuntaviraston (OLAF) sisäisistä tutkimuksista. Clean Sky -yhteisyritys toteuttaa tarvittavat toimenpiteet OLAFin suorittamien sisäisten tutkimusten helpottamiseksi.

13 artikla

Luottamuksellisuus

Clean Sky -yhteisyrityksen on suojattava sellaiset arkaluonteiset tiedot, joiden paljastaminen voisi haitata sen osakkaiden tai Clean Sky -yhteisyrityksen toimintaan osallistuvien etuja, sanotun kuitenkaan rajoittamatta 14 artiklan soveltamista.

14 artikla

Avoimuus

1. Clean Sky -yhteisyrityksen hallussa pitämiin asiakirjoihin sovelletaan Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annettua Euroopan parlamentin ja neuvoston asetusta (EY) N:o 1049/2001 ( 11 ).

2. Clean Sky -yhteisyritys hyväksyy asetuksen (EY) N:o 1049/2001 täytäntöönpanoa koskevat käytännön järjestelyt viimeistään 7 päivänä elokuuta 2008.

3. Clean Sky -yhteisyrityksen asetuksen (EY) N:o 1049/2001 8 artiklan mukaisesti tekemistä päätöksistä voidaan tehdä kantelu Euroopan oikeusasiamiehelle EY:n perustamissopimuksen 195 artiklassa määrättyjen edellytysten mukaisesti tai nostaa kanne Euroopan yhteisöjen tuomioistuimessa EY:n perustamissopimuksen 230 artiklassa määrättyjen edellytysten mukaisesti.

4. Clean Sky -yhteisyritys hyväksyy viimeistään 7 päivänä elokuuta 2008 käytännön järjestelyt, jotka koskevat tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta yhteisön toimielimiin ja elimiin 6 päivänä syyskuuta 2006 annetun Euroopan parlamentin ja neuvoston asetuksen (EY) N:o 1367/2006 ( 12 ) täytäntöönpanoa.

15 artikla

Teollis- ja tekijänoikeudet

Clean Sky -yhteisyritys vahvistaa tutkimustulosten suojaamista, käyttöä ja levittämistä koskevat erityiset säännöt ottaen huomioon yhtiöjärjestyksen 23 artiklassa säädetyt asetuksen (EY) N:o 1906/2006 periaatteet, joilla varmistetaan, että tämän asetuksen nojalla toteutetuissa tutkimustoimissa tuotettu henkinen omaisuus suojataan soveltuvin osin ja että tutkimustuloksia hyödynnetään ja levitetään.

16 artikla

Valmistelutoimet

1. Komissio vastaa Clean Sky -yhteisyrityksen perustamisesta ja alkuvaiheen toiminnasta siihen asti, kunnes yhteisyrityksellä on operatiivinen valmius oman budjettinsa toteuttamiseen. Se toteuttaa yhteisön oikeuden mukaisesti kaikki tarpeelliset toimet yhteistyössä muiden perustajaosakkaiden kanssa ja hallintoneuvoston tuella.

2. Tätä varten ja siihen asti, kunnes hallintoneuvoston yhtiöjärjestyksen 7 artiklan 3 kohdan a alakohdan mukaisesti nimittämä toimitusjohtaja ryhtyy hoitamaan tehtäviään, komissio voi nimittää tehtäviin väliaikaisesti rajoitetun määrän virkamiehiään, yhden myös toimitusjohtajan tehtäviä hoitamaan.

3. Väliaikaisesti tehtäviään hoitava toimitusjohtaja voi antaa luvan hallintoneuvoston hyväksymiin Clean Sky -yhteisyrityksen budjettimäärärahoista maksettaviin maksuihin ja tehdä sopimuksia, myös henkilöstöä koskevia sopimuksia sen jälkeen, kun Clean Sky -yhteisyrityksen henkilöstötaulukko on hyväksytty. Komission tulojen ja menojen hyväksyjä voi antaa luvan kaikkiin Clean Sky -yhteisyrityksen yleisen talousarvion määrärahoista maksettaviin maksuihin.

17 artikla

Isäntävaltion tarjoama tuki

Clean Sky -yhteisyrityksen ja Belgian välillä tehdään sopimus toimistotiloista, erioikeuksista ja vapauksista sekä muusta Belgian Clean Sky -yhteisyritykselle antamasta tuesta.

18 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.









LIITE I

CLEAN SKY -YHTEISYRITYKSEN YHTIÖJÄRJESTYS







1 artikla

Määritelmät

Tässä yhtiöjärjestyksessä sovelletaan seuraavia määritelmiä:

a) ’Assosiaatiojäsenellä’ tarkoitetaan osakkuuspyynnön perusteella valittua oikeussubjektia, joka sitoutuu yhteisyrityksen koko keston ajaksi vahvistettuun vähimmäisosuuteen ITD-talousarviosta.

b) ’Ehdotuspyynnöillä’ tarkoitetaan erityistehtäviä koskevia avoimia pyyntöjä, jotka johtavat kilpailutettujen kumppaneiden valintaan.

c) ’Tarjouspyynnöllä’ tarkoitetaan ITD-toimien vetäjien tai assosiaatiojäsenien esittämiä erityistehtäviä koskevia alihankintapyyntöjä.

d) ’Integroitujen teknologioiden demonstraatiolla (ITD)’ tarkoitetaan jotakin niistä kuudesta teknologian alasta, joilla Clean Sky -yhteisyritys toimii.

e) ’ITD-toimien vetäjällä’ tarkoitetaan jonkin ITD-toimen, joita on kuusi, vetäjää.

f) ’Valtioilla’ tarkoitetaan jäsenvaltioita ja seitsemänteen puiteohjelmaan assosioituneita maita.

g) ’Kumppanilla’ tarkoitetaan oikeussubjektia, joka on valittu yhteisen teknologia-aloitteen aikana suorittamaan erityistehtäviä ja joka ei välttämättä ole sitoutunut yhteisyrityksen koko keston ajaksi.

h) ’Alihankkijalla’ tarkoitetaan oikeussubjektia, joka suorittaa tehtäviä ITD-toimien vetäjän tai assosiaatiojäsenen kanssa tehdyn sopimuksen nojalla.

i) ’Teknologian arviointielimellä’ tarkoitetaan 8 artiklan 1 kohdan mukaisesti perustettua keskeistä toimintaa.

2 artikla

Tehtävät ja toimet

Clean Sky -yhteisyrityksen tavoitteiden saavuttamiseksi sille on annettu seuraavat päätehtävät ja -toimet:

a) tuoda yhteen integroitujen teknologioiden demonstraatioita pääpainon ollessa innovatiivisissa teknologioissa ja täyden mittakaavan demonstraatioiden kehittämisessä;

b) kohdentaa integroitujen teknologioiden demonstraatioita toimintaa keskeisiin suoritteisiin, jotka voivat auttaa saavuttamaan Euroopan ympäristö- ja kilpailukykytavoitteita;

c) tehostaa teknologian todentamisprosessia tulevan markkinoille pääsyn esteiden tunnistamiseksi ja poistamiseksi;

d) yhdistää käyttäjien vaatimuksia siten, että investointeja ohjataan toimivia ja markkinakelpoisia ratkaisuja tuottavaan tutkimus- ja kehitystoimintaan;

e) toteuttaa tarvittavat tutkimus- ja kehitystoimet, tarvittaessa ehdotuspyyntöjen kautta myönnettävän rahoitustuen kautta;

f) myöntää rahoitustukea sen osakkaiden ja muiden, ehdotuspyyntöjen perusteella valittujen tahojen suorittaman tutkimustyön tukemiseksi johtokunnan sopimien avointen kriteerien mukaisesti;

g) julkaista hankkeita koskevia tietoja, myös Clean Sky -yhteisyrityksen rahoitustuen saajien nimet ja niiden saamat tuen määrät;

h) varmistaa palvelujen tarjonta ja tavarahankintasopimukset tarvittaessa tarjouspyyntöjen avulla;

i) hankkia tarvittava julkisen ja yksityisen sektorin rahoitus;

j) pitää yhteyttä kansalliseen ja kansainväliseen toimintaan, erityisesti SESAR-yhteisyritykseen ( 13 ), yhteisyrityksen teknisellä toimialueella;

k) antaa valtioiden edustusryhmälle tietoja säännöllisten tapaamisten avulla ja saattamalla ACARE osalliseksi;

l) tiedottaa Clean Sky -yhteisyrityksen kanssa avustussopimuksen tehneille oikeussubjekteille Euroopan investointipankin lainansaantimahdollisuuksista ja erityisesti seitsemännessä puiteohjelmassa perustetusta riskinjakorahoitusvälineestä;

m) edistää pk-yritysten osallisuutta toiminnassaan tutkimuksen seitsemännen puiteohjelman tavoitteiden mukaisesti; tältä osin Clean Sky -yhteisyritys vahvistaa asianomaiset määrälliset tavoitteet niin, että ne vastaavat seitsemännen puiteohjelman tavoitteita;

n) kehittää tiivistä yhteistyötä ja huolehtii koordinoinnista asiaan liittyvien eurooppalaisten (erityisesti puiteohjelman), kansallisten ja rajat ylittävien toimien kanssa.

3 artikla

Osakkaat

1. Clean Sky -yhteisyrityksen perustajaosakkaita ovat seuraavat:

a) Euroopan yhteisö, jota edustaa komissio; ja

b) Clean Sky -yhteisyrityksen yhtiöjärjestyksen hyväksymisen jälkeen 12 ITD-toimien vetäjää ja assosiaatiojäsenet.

Komissiolla ja ITD-toimien vetäjillä on kokonaiskäsitys yhteisen teknologia-aloitteen toimista, ja ne ovat vastuussa yleisistä strategisista päätöksistä.

Assosiaatiojäsenet osallistuvat yhteen tai useampaan integroitujen teknologioiden demonstraatioon, osallistuvat kyseisiä demonstraatioita koskevien teknisten päätösten määrittelyyn ja osallistuvat kohtuullisessa määrin kyseisten demonstraatioiden koko työohjelmaan.

Perustajina olevat ITD-toimien vetäjät ja assosiaatiojäsenet luetellaan liitteessä II, jollei ensimmäisestä alakohdasta muuta johdu.

2. Mikä tahansa julkinen tai yksityinen taho, joka on sijoittautunut jäsenvaltioon tai seitsemänteen puiteohjelmaan assosioituneeseen maahan, voi hakea Clean Sky -yhteisyrityksen osakkuutta edellyttäen, että

a) ITD-toimien vetäjinä ne sitoutuvat antamaan varoja suhteessa yhteisyrityksen yleisiin tavoitteisiin ja niiden mukaisesti;

b) assosiaatiojäseninä niiden sitoutuminen on suhteessa sen integroitujen teknologioiden demonstraation talousarvioon, johon ne osallistuvat, ja kyseisen integroitujen teknologioiden demonstraation vaatimusten mukaisesti.

3. Edellä 1 kohdassa tarkoitettuja perustajaosakkaita ja 2 kohdassa tarkoitettuja uusia osakkaita kutsutaan jäljempänä ’osakkaiksi’.

4 artikla

Osakkaaksi liittyminen ja osakkuuden muutokset

1.

Liittymissäännöt

Mikä tahansa julkinen tai yksityinen oikeussubjekti, joka on sijoittautunut jäsenvaltioon tai seitsemänteen puiteohjelmaan assosioituneeseen maahan, voi hakea Clean Sky -yhteisyrityksen osakkuutta seuraavin edellytyksin:

— ITD-toimien vetäjiksi hakevien oikeussubjektien on hyväksyttävä Clean Sky -yhteisyrityksen yhtiöjärjestys.

— ITD-toimien vetäjiksi hakevien oikeussubjektien on sitouduttava hyödyntämään demonstraatioiden tuloksia myöhemmin, osallistumaan Clean Sky -yhteisyrityksen toimintakustannusten rahoittamiseen sitovassa suhteessa yhteisyrityksen kokonaistalousarvioon ja rahoittamaan vetämiään integroitujen teknologioiden demonstraatioita.

— Assosiaatiojäsenyyttä hakevien oikeussubjektien on sitouduttava osallistumaan Clean Sky -yhteisyrityksen rahoittamiseen yhdessä tai useammassa integroitujen teknologioiden demonstraatiossa ennalta määritetyllä sitovalla tasolla, joka on suhteessa kyseisen integroitujen teknologioiden demonstraation talousarvioon, ja osallistumaan Clean Sky -yhteisyrityksen juoksevien kustannusten rahoittamiseen.

Assosiaatiojäseniä koskevat pyynnöt perustuvat erilaisten integroitujen teknologioiden demonstraatioiden keskeisten valmiuksien tarpeeseen. Avoimia paikkoja koskevat ilmoitukset julkaistaan Clean Sky -verkkosivustolla ja annetaan tiedoksi valtioiden edustusryhmän ja tarvittaessa muiden kanavien kautta.

2.

Hallintoneuvoston päätös

Kaikki Clean Sky -yhteisyrityksen osakkuushakemukset osoitetaan hallintoneuvostolle hyväksyttäväksi 5 artiklassa määrätyn menettelyn mukaisesti ja toimitetaan valtioiden edustajien ryhmälle tiedoksi.

Hallintoneuvosto tekee päätöksensä mahdollisten muiden oikeussubjektien liittymisestä ottaen huomioon hakijan merkityksen ja mahdollisen lisäarvon Clean Sky -yhteisyrityksen tavoitteiden saavuttamisen kannalta sekä hakijan valmiudet hyödyntää kehitettyjä teknologioita. Komissio tiedottaa neuvostolle riittävän ajoissa kaikkien uusien osakkuushakemusten arvioinnista ja tarvittaessa hallintoneuvoston päätöksestä.

3. Clean Sky -yhteisyrityksen osakkuutta ei voi luovuttaa kolmannelle osapuolelle ilman johtokunnan etukäteistä kirjallista suostumusta.

Osakas voi poikkeustapauksessa erota Clean Sky -yhteisyrityksestä johtokunnan ja asianomaisen ITD:n ohjauskomitean kirjallisella suostumuksella. Eroamisen jälkeen entinen osakas vapautetaan kaikista muista velvoitteista kuin niistä, joihin oli sitouduttu Clean Sky -yhteisyrityksen tai muiden osakkaiden kanssa tehdyillä sopimuksilla tämän yhtiöjärjestyksen mukaisesti ennen osakkaan eroamista.

5 artikla

Clean Sky -yhteisyrityksen elimet

1. Clean Sky -yhteisyrityksen elimet ovat

— hallintoneuvosto,

— toimitusjohtaja,

— integroitujen teknologioiden demonstraatioiden ohjauskomiteat,

— teknologian arviointielimen ohjauskomitea, ja

— yleinen foorumi.

Valtioiden edustajien ryhmä toimii Clean Sky -yhteisyrityksen ulkoisena neuvoa-antavana elimenä.

2. Mikäli jotain yksittäistä tehtävää ei ole annettu millekään elimelle, hallintoneuvosto on toimivaltainen elin.

3. Yhteisyritys perustaa tarvittaessa neuvottelukunnan, jonka tehtävä on antaa Clean Sky -yhteisyritykselle neuvoja ja suosituksia johtamiseen ja rahoitukseen liittyvissä sekä teknisissä asioissa.

6 artikla

Hallintoneuvosto

1. Hallintoneuvosto on Clean Sky -yhteisyrityksen johtava elin.

2.

Kokoonpano

Hallintoneuvosto koostuu seuraavien osapuolten nimetyistä edustajista:

a) Euroopan yhteisö, jota edustaa komissio,

b) ITD-toimien vetäjät,

c) yksi assosiaatiojäsen kutakin integroitujen teknologioiden demonstraatiota kohti tämän yhtiöjärjestyksen 8 artiklan 4 kohdan f alakohdan mukaisesti.

3.

Päätöksenteko

Jokaisella hallintoneuvoston jäsenellä on yksi yhtäläinen ääni.

Hallintoneuvosto tekee päätökset kahden kolmasosan enemmistöllä kaikista kelpoisista äänistä. Kelpoisiin ääniin lasketaan niiden jäsenten äänet, jotka eivät ole läsnä kokouksessa.

Muutokset integroitujen teknologioiden demonstraatioille suunnatuissa ja niiden piirissä osoitetuissa budjettimäärärahoissa edellyttävät muutosten kohteeksi joutuneiden ITD-toimien vetäjien suostumusta.

4.

Puheenjohtajuus

a) Hallintoneuvosto valitsee edustajistaan puheenjohtajan ja varapuheenjohtajan. Komission edustajaa ei voida valita kumpaankaan tehtävään.

b) Puheenjohtaja ja varapuheenjohtaja valitaan yhden vuoden mittaiseksi toimikaudeksi, jota voidaan jatkaa yhdellä vuodella.

5.

Kokoukset

Hallintoneuvosto kokoontuu vähintään kaksi kertaa vuodessa.

Ylimääräisiä kokouksia voidaan kutsua koolle hallintoneuvosto puheenjohtajan, komission tai toimitusjohtajan pyynnöstä.

Kokoukset pidetään yleensä Clean Sky -yhteisyrityksen kotipaikassa.

Jollei toisin päätetä, toimitusjohtaja osallistuu kokouksiin.

Valtioiden edustajien ryhmän puheenjohtajalla on oikeus osallistua hallintoneuvoston kokouksiin tarkkailijana.

6.

Asema ja tehtävät

Hallintoneuvoston tehtäviä ovat erityisesti

a) strategisen suuntautumisen määrittely tai muuttaminen;

b) sopimusten tekeminen, purkaminen ja/tai muuttaminen;

c) Clean Sky -yhteisyrityksen varainhoitoa koskevien säännösten hyväksyminen tämän asetuksen 6 artiklan mukaisesti;

d) Clean Sky -yhteisyrityksen talousarvion ja tilinpäätöksen hyväksyminen;

e) muutosten hyväksyminen integroitujen teknologioiden demonstraatioille suunnatuissa budjettimäärärahoissa;

f) vuotuisten ITD-työohjelmien hyväksyminen;

g) ITD-toimien vetäjien ja toimitusjohtajan antamien vuosikertomusten hyväksyminen sekä tutkimuksen edistymisen tarkastelu;

h) toimet laiminlyöviä ITD-toimien vetäjiä ja assosiaatiojäseniä vastaan ja/tai sovitteluratkaisun etsiminen Clean Sky -yhteisyrityksen ja sen osakkaiden välisissä kiistoissa;

i) ITD-toimien puitteissa syntyneiden riitojen sovittelu kolmannessa asteessa;

j) ITD-toimien puitteissa syntyneiden riitojen sovittelu toisessa asteessa;

k) uusien ITD-toimien vetäjien ja assosiaatiojäsenten liittymisen hyväksyminen sekä niiden sitoumuksen vähimmäistason määritteleminen;

l) ehdotus- ja/tai tarjouspyyntöjen valintamenettelyt;

m) osakkuuden siirto;

n) toisen asteen tutkimusmenettely kiistanalaisissa kumppaneiden valintapäätöksissä ja niiden uudelleen avaaminen;

o) keskeisten suoritteiden muuttamisen hyväksyminen;

p) toimitusjohtajan nimittäminen, toimikauden jatkaminen tai erottaminen;

q) johtoelimen henkilöstömäärän muutosta koskevien toimitusjohtajan ehdotusten hyväksyminen;

r) 7 artiklan 4 kohdassa määrättyjen toimitusjohtajan tehtävien ja vastuun erittely;

s) Clean Sky -yhteisyrityksen tiedotus- ja tiedonvälitysstrategian hyväksyminen;

t) julkisen kuulemisen ja vuoropuhelun periaatteiden hyväksyminen;

u) monipuolisuuden ja sukupuolten tasa-arvon edistäminen henkilöstöasioissa;

v) ulkosuhdestrategian kehittäminen kansainvälisestä näkökulmasta;

w) luontaissuoritusten arviointisäännöt;

x) asetuksen (EY) N:o 1049/2001 täytäntöönpanoa koskevien käytännön järjestelyjen hyväksyminen tämän asetuksen 14 artiklan 2 kohdan mukaisesti.

7. Yhteisöllä on veto-oikeus kaikissa sen rahoitusosuuden käyttöön liittyvissä päätöksissä, yhteisyrityksen selvitystilaa ja purkamista koskevissa päätöksissä, huomattavien muutosten hyväksymisessä integroitujen teknologioiden demonstraatioille suunnattuihin ja niiden piirissä osoitettuihin budjettimäärärahoihin sekä a, b, c, h, k–o, p, w ja x alakohtaan liittyvissä päätöksissä. Huomattava muutos budjettimäärärahoihin on 10 prosentin luokkaa kyseisen integroitujen teknologioiden demonstraation (tai teknologian arviointielimen) budjetista.

8.

Työjärjestys

Hallintoneuvosto vahvistaa työjärjestyksensä.

7 artikla

Toimitusjohtaja

1. Toimitusjohtaja vastaa Clean Sky -yhteisyrityksen päivittäisestä johtamisesta, ja hän on yhteisyrityksen laillinen edustaja. Hän vastaa toimistaan johtokunnalle.

Toimitusjohtaja hoitaa tehtävänsä täysin riippumattomasti.

Toimitusjohtaja käyttää henkilöstöasioissa tämän asetuksen 7 artiklan 2 kohdassa säädettyjä valtuuksia.

2. Johtoelimen henkilöstö auttaa toimitusjohtajaa tämän tehtävien hoidossa. Johtoelimen henkilöstö suorittaa kaikkia tarvittavia tukitoimintoja.

Yhteisyrityksen toimitusjohtaja valitsee ja nimittää johtoelimen henkilöstön.

3.

Toimitusjohtajan nimittäminen

a) Hallintoneuvosto nimittää toimitusjohtajan kolmeksi vuodeksi Euroopan unionin virallisessa lehdessä ja muissa lehdissä tai verkkosivuilla julkaistun kiinnostuksenilmaisupyynnön tuloksena. Hallintoneuvoston tehtyä arvioinnin toimitusjohtajan toiminnasta se voi jatkaa tämän toimikautta kerran enintään neljällä vuodella.

b) Hallintoneuvosto voi erottaa toimitusjohtajan tehtävästään.

4.

Toimitusjohtajan asema ja tehtävät

Toimitusjohtajan tehtävänä on erityisesti

a) raportoida hallintoneuvostolle;

b) koordinoida ja seurata integroitujen teknologioiden demonstraatioiden toimintaa (integroitujen teknologioiden demonstraatioiden koordinointikokouksissa) ja laatia teknisiä ja taloudellisia raportteja;

c) valvoa integrointi- ja yhteydenpitotoimia ja tarvittaessa kutsua koolle kokouksia niiden tarkastelua varten ja toimia näiden kokousten puheenjohtajana;

d) toimia puheenjohtajana teknologian arviointielimen ohjauskomiteassa ja osallistua aktiivisena tarkkailijana integroitujen teknologioiden demonstraatioiden ohjauskomiteoiden toimintaan;

e) seurata teknologian arviointielimen arviointien pohjalta integroitujen teknologioiden demonstraatioiden (ITD) kehitystä ympäristötavoitteiden saavuttamiseksi;

f) valvoa pk-yritysten osallistumista osallistumistavoitteiden saavuttamisen varmistamiseksi;

g) toteuttaa ehdotus- ja tarjouspyyntöprosessit kulloisenkin integroitujen teknologioiden demonstraation ohjauskomitean määrittelemän sisällön perusteella;

h) toteuttaa ensimmäisen asteen tutkimusmenettely, jos on kyse kiistanalaisista kumppaneiden valintapäätöksistä;

i) käsitellä ITD-toimien puitteissa syntyneiden riitojen sovittelua toisessa asteessa;

j) käsitellä ITD-toimien puitteissa syntyneiden riitojen sovittelua ensimmäisessä asteessa;

k) tarkastaa ITD-toimien vetäjiltä ja assosiaatiojäseniltä tulevat rahoitusosuudet, tarkastaa menot suhteessa suunnitelmiin ja suorittaa vuosittain rahoitusosuuksien tarkistukset;

l) valmistella ja panna täytäntöön vuotuiset talousarviot sekä edustaa Clean Sky -yhteisyritystä vuotuisessa vastuuvapausmenettelyssä;

m) toimittaa hallintoneuvostolle ja komissiolle teknisiä ja taloudellisia raportteja;

n) valmistella yhdessä hallintoneuvoston puheenjohtajan kanssa hallintoneuvoston kokousten esityslista;

o) osallistua komission ohella valtioiden edustajien ryhmän ja ACAREn kokouksiin ja raportoida Clean Sky -toiminnan tilasta, mukaan luettuna pk-yrityksiin liittyvät kysymykset;

p) johtaa Clean Sky -yhteisyrityksen viestintä- ja suhdetoimintanäkökohtia, mukaan luettuina esittely- ja tiedonvälitystapahtumien järjestäminen;

q) organisoida vuoropuhelua käyttäjien ja merkityksellisten intressiryhmien kanssa;

r) valvoa ehdotuspyyntöjen arviointi- ja valintamenettelyä;

s) raportoida ehdotus- ja tarjouspyyntöjen tuloksista.

8 artikla

Integroitujen teknologioiden demonstraatioiden ohjauskomiteat

1.

Perustaminen:

Hallintoneuvosto perustaa integroitujen teknologioiden demonstraatioiden (ITD) ohjauskomiteat kullekin kuudelle integroitujen teknologioiden demonstraatioille. Integroitujen teknologioiden demonstraatiot perustetaan seuraaville osa-alueille:

a) Älykkäät kiinteäsiipiset ilma-alukset

b) Ympäristömyötäiset syöttöliikenteen ilma-alukset

c) Ympäristömyötäiset pyöriväsiipiset ilma-alukset

d) Ympäristömyötäiset toimintajärjestelmät

e) Ympäristömyötäiset ja ympäristöä säästävät moottorit

f) Ekologinen suunnittelu.

Clean Sky -toiminnan koko keston ajaksi perustetaan riippumaton teknologian arviointielin. Sen tehtävät ovat

a) arvioida yksittäisten ITD-toimien teknologisten tulosten ympäristövaikutuksia;

b) antaa suosituksia ITD-toimille ympäristövaikutusten optimoimiseksi Clean Sky -toiminnassa;

c) antaa toimitusjohtajan kautta säännönmukaisesti tietoja komissiolle ja valtioiden edustajien ryhmälle ITD-toimien teknologisten tulosten ympäristövaikutuksista.

Hallintoneuvosto päättää teknologian arviointielimen ohjauskomitean kokoonpanosta ja perustamisesta.

2.

Kokoonpano

Jokaiseen integroitujen teknologioiden demonstraation ohjauskomiteaan kuuluu

a) puheenjohtaja — ITD-toimien vetäjän tai vetäjien ylempi edustaja;

b) kunkin integroitujen teknologioiden demonstraation assosiaatiojäsenen ja muiden osallistuvien ITD-toimien vetäjien edustajat;

c) toimitusjohtaja ja integroitujen teknologioiden demonstraation vastuuhenkilö;

d) tarkkailijana komission edustaja tarvittaessa tai Clean Sky -yhteisyrityksen toimitusjohtajan pyynnöstä;

e) kutsusta muita ITD-toimien vetäjiä, joilla on intressejä kyseisen integroitujen teknologioiden demonstraation tuloksiin.

3.

Kokoukset

Kukin integroitujen teknologioiden demonstraation ohjauskomitea kokoontuu vähintään joka kolmas kuukausi.

Ylimääräisiä kokouksia voidaan kutsua koolle kyseisen integroitujen teknologioiden demonstraation ohjauskomitean puheenjohtajan tai toimitusjohtajan pyynnöstä.

4.

Vastuualue

Jokaisen integroitujen teknologioiden demonstraation ohjauskomitean vastuualueeseen kuuluu

a) sen oman integroitujen teknologioiden demonstraation teknisten toimintojen ohjaaminen ja valvonta sekä päätöstenteko Clean Sky -yhteisyrityksen puolesta kaikissa teknisissä asioissa, joilla on merkitystä kyseiselle integroitujen teknologioiden demonstraatiolle;

b) seikkaperäisten vuotuisten työohjelmien laatiminen integroitujen teknologioiden demonstraatiolle;

c) ehdotuspyyntöjen sisällön määrittely;

d) ulkopuolisten kumppanien valinta riippumattomien asiantuntijoiden avulla;

e) tarjouspyyntöjen sisällön määrittely yhdessä ja yhteistyössä kyseisen osakkaan kanssa;

f) assosiaatiojäsenten edustusta koskevan vuorottelujärjestyksen määrittely johtokunnassa; vain assosiaatiojäsenet osallistuvat tätä asiaa koskevan päätöksen tekemiseen, ITD-toimien vetäjillä ei ole äänioikeutta;

g) ITD-toimien puitteissa syntyneiden riitojen käsittely;

h) integroitujen teknologioiden demonstraatioiden puitteissa myönnettyjen budjettimäärärahojen muutokset 6 artiklan 3 kohdan mukaisesti.

5.

Äänestys

Kukin integroitujen teknologioiden demonstraation ohjauskomitea tekee päätökset yksinkertaisella enemmistöllä annetuista äänistä, jotka on painotettu suhteessa ohjauskomitean kunkin jäsenen rahoitussitoumukseen integroitujen teknologioiden demonstraatiossa. ITD-toimien vetäjillä on veto-oikeus kaikissa niiden integroitujen teknologioiden demonstraatioiden päätöslauselmissa, joiden vetäjiä ne ovat.

6.

Työjärjestys

Kukin integroitujen teknologioiden demonstraation ohjauskomitea vahvistaa työjärjestyksensä, joka perustuu yhteiseen malliin kaikissa integroitujen teknologioiden demonstraatioissa ja sisältää seikkaperäiset määräykset ITD-toimien vetäjien oikeuksien ja velvoitteiden harjoittamisesta, veto-oikeudet mukaan luettuina.

9 artikla

Yleinen foorumi

1. Yleinen foorumi on Clean Sky -yhteisyrityksen neuvoa-antava elin.

Yleisessä foorumissa on yksi edustaja edustamassa

a) Clean Sky -yhteisyrityksen kutakin osakasta;

b) kutakin kumppania.

2.

Kokoukset

Yleinen foorumi kokoontuu vähintään kerran vuodessa.

Ylimääräisiä kokouksia voidaan kutsua koolle, jos vähintään 30 prosenttia yleisen foorumin jäsenistä sitä pyytää.

Kokoukset pidetään yleensä Brysselissä.

3.

Tehtävät

Yleisen foorumin on

a) oltava ajan tasalla Clean Sky -yhteisyrityksen tilanteesta;

b) oltava ajan tasalla vuotuisesta talousarviosta ja saatava vuosikertomukset ja tilinpäätökset;

c) annettava suosituksia ja esitettävä kahden kolmasosan äänienemmistöllä johtokunnan ja toimitusjohtajan käsiteltäväksi luonteeltaan teknisiä sekä johtamiseen ja rahoitukseen liittyviä asioita.

4.

Työjärjestys

Yleinen foorumi vahvistaa työjärjestyksensä.

10 artikla

Valtioiden edustajien ryhmä

1.

Kokoonpano

Valtioiden edustusryhmässä on yksi edustaja kustakin jäsenvaltiosta ja kustakin puiteohjelmaan assosioituneesta muusta maasta. Edustajien ryhmä valitsee puheenjohtajan keskuudestaan.

2.

Asema ja tehtävät

Valtioiden edustajien ryhmän asema yhteisyrityksessä on neuvoa-antava. Se tarkastelee erityisesti seuraavia aiheita koskevia tietoja ja antaa lausuntoja niistä:

a) ohjelmien edistyminen Clean Sky -yhteisyrityksessä;

b) tavoitteiden noudattaminen ja saavuttaminen;

c) strategisen suuntautumisen tarkistaminen;

d) yhteydet puiteohjelman tutkimusyhteistyöhön;

e) ehdotus- ja tarjouspyyntöjen tulokset ja suunnittelu;

f) pk-yritysten osallistuminen;

g) uudet hakemukset, liittymiset ja osakkuuden muutokset.

Se myös antaa yhteisyritykselle palautetta seuraavista kysymyksistä:

a) yhteisyrityksen toiminnan asema ja vuorovaikutus asianmukaisten kansallisten tutkimusohjelmien kanssa ja mahdollisten yhteistyöalojen kartoittaminen;

b) tiedonvälitystapahtumien, teknisten workshop-tapaamisten ja viestinnän osalta kansallisella tasolla toteutetut erityistoimenpiteet.

Valtioiden edustajien ryhmä voi omasta aloitteestaan antaa suosituksia Clean Sky -yhteisyritykselle teknisistä asioista sekä hallintoon ja rahoitukseen liittyvistä kysymyksistä, erityisesti jos ne vaikuttavat kansallisiin etuihin. Clean Sky -yhteisyritys ilmoittaa valtioiden edustajien ryhmälle tällaisten suositusten johdosta toteuttamistaan toimista.

3. Valtioiden edustajien ryhmä kokoontuu vähintään kahdesti vuodessa, ja sen kutsuu koolle yhteisyritys. Ylimääräisiä kokouksia voidaan kutsua koolle käsittelemään tiettyjä Clean Sky -yhteisyrityksen toiminnan kannalta erittäin merkittäviä asioita. Nämä kokoukset kutsuu koolle yhteisyritys omasta aloitteestaan tai valtioiden edustajien ryhmän pyynnöstä.

Toimitusjohtaja ja hallintoneuvoston puheenjohtaja ja/tai heidän edustajansa osallistuvat näihin kokouksiin.

Valtioiden edustajien ryhmä vahvistaa työjärjestyksensä.

11 artikla

Sisäisen tarkastuksen tehtävä

Asetuksen (EY, Euratom) N:o 1605/2002 185 artiklan 3 kohdassa komission sisäiselle tarkastajalle uskotut tehtävät suoritetaan hallintoneuvoston vastuulla, ja se vahvistaa siihen tarvittavat järjestelyt ottaen huomioon Clean Sky -yhteisyrityksen koon ja laajuuden.

12 artikla

Rahoituslähteet

1. Kaikki Clean Sky -yhteisyrityksen varat käytetään Clean Sky -yhteisyrityksen tavoitteiden saavuttamiseen.

2. Clean Sky -yhteisyrityksen varat koostuvat sen osakkaiden ja niiden osallistuvien intressiyhteisöjen suorittamista rahoitusosuuksista. Osallistuva intressiyhteisö määritellään oikeussubjektiksi, joka

a) on suoraan tai epäsuorasti kyseisen ITD-toimien vetäjän tai assosiaatiojäsenen omistama tai hallitsema, omistaa kyseisen ITD-toimien vetäjän tai assosiaatiojäsenen taikka hallitsee sitä tai on saman omistuksen tai hallinnan alaisuudessa kuin kyseinen ITD-toimien vetäjä tai assosiaatiojäsen; ja

b) on rekisteröitynyt ja sijoittautunut yhteisön jäsenvaltioon tai seitsemänteen puiteohjelmaan assosioituneeseen maahan ja johon sovelletaan kyseisen maan lainsäädäntöä; ja

c) osallistuu kyseisen ITD-toimien vetäjän tai assosiaatiojäsenen toimintaan Clean Sky -työohjelmassa.

3. Clean Sky -yhteisyrityksen toimintakustannukset jaetaan rahamääräisesti tasan yhteisön, joka vastaa 50 prosentista kokonaiskustannuksia, ja muiden osakkaiden kesken, jotka vastaavat jäljelle jäävästä 50 prosentin osuudesta. Clean Sky -yhteisyrityksen toimintakustannukset eivät saa ylittää kolmea prosenttia rahamääräisestä kokonaisosuudesta ja 13 artiklassa tarkoitettujen osakkaiden ja kumppanien vastaavista osuuksista. Jos osaa yhteisön osuudesta ei käytetä, se voidaan antaa 13 artiklassa tarkoitettuun tutkimustoimintaan.

4. Kaikki varat kirjataan vuotuiseen talousarvioon.

5. Yhteisön vuotuisen rahoitusosuuden maksaminen Clean Sky -yhteisyritykselle edellyttää, että muiden osakkaiden suorittama toiminta on todennettu.

6. Jos jokin Clean Sky -yhteisyrityksen osakas tai osallistuva intressiyhteisö ei suoriudu sitoumuksistaan, jotka koskevat sen sovittua rahoitusosuutta, hallintoneuvosto päättää

— laiminlyövän osakkaan osalta, pitäisikö muiden osakkaiden irtisanoa laiminlyövän osakkaan osakkuus vai toteutetaanko muita toimia, kunnes sen velvoitteet on hoidettu, tai

— laiminlyövän osallistuvan intressiyhteisön osalta, pitäisikö muiden osakkaiden irtisanoa laiminlyövän osallistuvan intressiyhteisön osallistuminen vai toteutetaanko muita toimia, kunnes sen velvoitteet on hoidettu.

7. Clean Sky -yhteisyritys omistaa kaiken aineellisen omaisuuden, jonka se on luonut tai joka sille on siirretty. Integroitujen teknologioiden demonstraatiot ja Clean Sky -tutkimus- ja kehitysohjelman aineelliset ja aineettomat tuotokset ovat niitä luovien osakkaiden ja/tai kumppaneiden omaisuutta.

13 artikla

Clean Sky -yhteisyrityksessä suoritettavien toimien rahoittaminen

1. Clean Sky -yhteisyrityksen muut osakkaat osallistuvat Clean Sky -yhteisyrityksessä kehitettävien toimien tukemiseen yhteisön rahoitusosuutta vastaavalla rahoitusosuudella. Tähän sisältyy niiden osuus Clean Sky -yhteisyrityksen toimintakustannusten rahoitukseen.

2. Yhteisön rahoitusosuus jaetaan seuraavasti:

a) enintään 400 miljoonaa euroa ITD-toimien vetäjille ja enintään 200 miljoonaa euroa assosiaatiojäsenille ( 14 ). ITD-toimien vetäjien ja assosiaatiojäsenten rahoitusosuus vastaa vähintään yhteisön rahoitusosuutta;

b) vähintään 200 miljoonaa euroa varataan kumppaneille, jotka valitaan kilpailuun perustuvien ehdotuspyyntöjen perusteella. Erityistä huomiota kiinnitetään siihen, että varmistetaan pk-yritysten asianmukainen osallistuminen. Yhteisön rahoitusosuus noudattaa tukikelpoisten kokonaiskustannuksien rahoituksen enimmäismäärää, josta säädetään seitsemännen puiteohjelman osallistumissäännöissä. Jos ehdotuspyyntöön ei vastata tai sitä ei kohdenneta, osakkaiden on suoritettava vastaavat tehtävät itse.

Mahdollisen yhteisön rahoituksen saamiseksi tutkimustoimien täytäntöönpanokustannuksiin ei saa kuulua arvonlisäveroa.

3. Yhteisön rahoitusosuuden alustava jakautuminen eri tutkimustoimien kesken ( 15 ):

a) 24 %: älykkäitä kiinteäsiipisiä ilma-aluksia koskeva ITD

b) 11 %: ympäristömyötäisiä syöttöliikenteen ilma-aluksia koskeva ITD

c) 10 %: ympäristömyötäisiä pyöriväsiipisiä ilma-aluksia koskeva ITD

d) 27 %: ympäristömyötäisiä ja ympäristöä säästäviä moottoreita koskeva ITD

e) 19 %: ympäristömyötäisiä toimintajärjestelmiä koskeva ITD

f) 7 %: ekologista suunnittelua koskeva ITD

g) 2 %: teknologian arviointielin.

Varojen jakamisesta eri työkokonaisuuksien ja Clean Sky -yhteisyrityksen osakkaiden kesken tehdään yksityiskohtainen erittely. Hallintoneuvosto vahvistaa yksityiskohtaisen erittelyn. Komissio valvoo tätä prosessia, ja siinä noudatetaan osakkaiden yhdenvertaisen kohtelun periaatetta.

4. Clean Sky -ohjelmien täytäntöönpanemiseksi Clean Sky -yhteisyritykset voivat myöntää osakkailleen sekä hallintoneuvoston vahvistamien avoimien kriteerien mukaisesti kumppaneille ja muille tahoille rahoitustukea näiden tutkimustoimien toteuttamiseen.

5. Luontaissuoritukset tulevat kyseeseen, lukuun ottamatta Clean Sky -yhteisyrityksen toimintakustannusten kattamista. Niiden arvo ja merkitys Clean Sky -yhteisyrityksen toiminnan kannalta on arvioitava, ja ne edellyttävät johtokunnan hyväksyntää. Luontaissuoritusten arvoa koskeva menettely määritellään yksityiskohtaisesti, ja hallintoneuvosto hyväksyy sen. Menettely perustuu seuraaviin periaatteisiin:

a) Yleinen lähestymistapa perustuu seitsemännen puiteohjelman periaatteisiin, jossa hankkeiden luontaissuorituksia arvioidaan jälkikäteen suoritettavan katselmuksen yhteydessä.

b) Arvioinnissa sovelletaan Clean Sky -yhteisyrityksen varainhoitoa koskevia säännöksiä.

c) Todentamisen suorittaa riippumaton tarkastaja.

6. Clean Sky -yhteisyritys rekisteröi muiden osakkaiden rahoitusosuudet.

14 artikla

Taloudelliset sitoumukset

Clean Sky -yhteisyrityksen rahoitussitoumukset eivät saa ylittää sen käytössä olevien tai sen talousarvioon sidottujen varojen määrää.

15 artikla

Tulot

Kulujen kattamisen jälkeen jäänyttä ylijäämää ei makseta Clean Sky -yhteisyrityksen osakkaille, paitsi silloin kun Clean Sky -yhteisyritys puretaan 25 artiklan nojalla.

16 artikla

Tilivuosi

Tilivuosi on kalenterivuosi.

17 artikla

Talousarvion toteuttaminen

Toimitusjohtaja toteuttaa Clean Sky -yhteisyrityksen talousarvion.

18 artikla

Talousarviota koskeva raportointi

1. Toimitusjohtaja esittelee vuosittain hallintoneuvostolle alustavan vuositalousarvioesityksen, joka sisältää vuotuisen menoennusteen seuraaville kahdelle vuodelle sekä henkilöstötaulukon. Tämän ennusteen puitteissa on laadittava ensimmäiselle näistä kahdesta tilivuodesta tulo- ja menoarvio, joka on riittävän yksityiskohtainen kunkin osakkaan rahoitusosuutta Clean Sky -yhteisyrityksessä koskevien sisäisten talousarviomenettelyjen kannalta. Toimitusjohtaja toimittaa hallintoneuvostolle kaikki tätä varten tarvittavat lisätiedot.

2. Hallintoneuvoston jäsenet ilmoittavat toimitusjohtajalle alustavaa vuositalousarvioesitystä ja erityisesti seuraavan vuoden tulo- ja menoarviota koskevat huomionsa.

3. Toimitusjohtaja ottaa huomioon hallintoneuvoston jäseniltä saamansa huomiot ja laatii vuositalousarvioesityksen seuraavalle vuodelle ja toimittaa sen hallintoneuvostolle hyväksyttäväksi.

4. Clean Sky -yhteisyrityksen hallintoneuvosto vahvistaa kulloisenkin vuoden vuositalousarvion ja vuotuisen toteutussuunnitelman edeltävän vuoden loppuun mennessä.

5. Toimitusjohtaja toimittaa kunkin tilivuoden päättymistä seuraavien kahden kuukauden kuluessa edellisen vuoden tilinpäätöksen ja taseen hallintoneuvoston hyväksyttäviksi. Edellisen vuoden tilinpäätös ja tase toimitetaan Euroopan yhteisöjen tilintarkastustuomioistuimelle ja komissiolle.

19 artikla

Suunnittelu ja raportointi

1. Vuosiraportissa on esiteltävä Clean Sky -yhteisyrityksen edistymistä kunakin kalenterivuonna varsinkin suhteessa kyseistä vuotta koskevaan toteutussuunnitelmaan. Toimitusjohtaja esittelee vuotuisen toimintakertomuksen yhdessä vuotuisen tilinpäätöksen ja taseen kanssa. Kertomukseen on sisällytettävä pk-yritysten osallistuminen Clean Sky -yhteisyrityksen t&k-toimiin.

2. Vuotuisessa toteutussuunnitelmassa määritetään suunnitelmat Clean Sky -yhteisyrityksen kaikkien toimien toteuttamiseksi kyseisenä vuonna, mukaan luettuina kaavaillut ehdotuspyynnöt ja toimet, jotka on tarpeen toteuttaa tarjouspyyntöjen kautta. Toimitusjohtaja esittelee vuotuisen toteutussuunnitelman hallintoneuvostolle yhdessä vuosibudjettiesityksen kanssa. Kun hallintoneuvosto on hyväksynyt vuotuisen toteutussuunnitelman, se julkistetaan.

3. Vuotuisessa työohjelmassa kuvataan tutkimusohjelman toteuttamiseksi tarvittavien ehdotuspyyntöjen laajuus ja budjetti kyseiselle vuodelle.

20 artikla

Palvelu- ja tavarahankintasopimukset

Clean Sky -yhteisyritys vahvistaa tarvittavat menettelyt ja mekanismit sellaisten palvelu- ja tavarahankintasopimusten tekemistä, valvontaa ja hallintaa varten, jotka ovat tarpeen Clean Sky -yhteisyrityksen toiminnan kannalta.

21 artikla

Osakkaiden korvausvastuu ja vakuutukset

1. Osakkailla ei ole korvausvastuuta Clean Sky -yhteisyrityksen veloista.

2. Clean Sky -yhteisyritys hankkii tarvittavan vakuutussuojan ja ylläpitää sitä.

22 artikla

Eturistiriidat

Clean Sky -yhteisyrityksen on toiminnassaan vältettävä kaikkia eturistiriitoja.

Ne osakkaat, jotka ovat mukana ehdotus- tai tarjouspyynnön kohteena olevien töiden määrittelyssä, eivät voi osallistua kyseisten töiden toteuttamiseen.

23 artikla

Teollis- ja tekijänoikeudet

1. Clean Sky -yhteisyrityksen teollis- ja tekijänoikeuksia koskeva politiikka sisällytetään Clean Sky -yhteisyrityksen tekemiin avustussopimuksiin.

2. Politiikan tavoitteena on edistää tietämyksen luomista ja hyödyntämistä, toteuttaa oikeuksien oikeudenmukainen jakaminen, palkita innovointia sekä saada ehdotuspyyntöihin laajasti yksityisen ja julkisen sektorin osallistujia, ja niiden soveltaminen edellyttää avustussopimuksen tekemistä Clean Sky -yhteisyrityksen kanssa.

3. Teollis- ja tekijänoikeuksia koskevassa politiikassa on noudatettava periaatetta, että jokainen Clean Sky -yhteisyrityksen kanssa avustussopimuksen tehnyt oikeussubjekti pysyy seuraavan omaisuuden omistajana:

a) Tieto, jota osallistujat pitävät hallussaan ennen liittymistään avustussopimukseen sekä kaikki tällaiseen tietoon liittyvät teollis- tai tekijänoikeudet, joita on haettu ennen liittymistä avustussopimukseen, ja jota tarvitaan hankkeen suorittamiseen tai hankkeen tulosaineiston hyödyntämiseen (jäljempänä ’tausta-aineisto’).

b) Tällaisiin tuloksiin sisältyvät tekijänoikeuden lähioikeudet, mallioikeudet, patenttioikeudet tai vastaavat suojamuodot (jäljempänä ’tulosaineisto’). Yhdessä kehitetty tulosaineisto kuuluu kaikille sitä kehittäville osallistujille, jos niiden vastaavia osuuksia ei pystytä varmistamaan. Jollei toisin sovita, jokaisella yhteisellä omistajalla on oikeus hyödyntää tällaista yhdessä kehitettyä tulosaineistoa maksutta omassa liiketoiminnassaan ja tulevassa tutkimustoiminnassa.

Tulosaineiston luojien on toteutettava kohtuulliset toimet sen suojaamiseksi, erityisesti hakemalla patentteja. Jos tulosaineiston luoja tai integroitujen teknologioiden demonstraation muut osallistujat eivät toteuta tällaisia toimia, yhteisyritys itse voi aineiston luojan luvalla ja kyseisen integroitujen teknologioiden demonstraation ohjauskomitean kautta hakea suojaa.

▼M1

4. Clean Sky -yhteisyrityksen kanssa avustussopimuksen tehneiden oikeussubjektien väliset käyttöoikeuksia ja lisenssejä koskevat ehdot ja edellytykset määritellään avustussopimuksessa tausta-aineiston ja tulosaineiston osalta hankkeiden loppuun saattamisen mahdollistamiseksi sekä tulosaineiston hyödyntämistä edellyttävien tulosaineiston ja tausta-aineiston osalta.

▼B

5. Clean Sky -yhteisyrityksen kanssa avustussopimuksen tehneet oikeussubjektien on asianmukaisten luottamuksellisuutta koskevien sitoumusten puitteissa paljastettava tulosaineistoon liittyvää tietoa ja levitettävä tulosaineistoa avustussopimuksessa määritellyin ehdoin ja edellytyksin.

24 artikla

Yhtiöjärjestyksen muuttaminen

1. Clean Sky -yhteisyrityksen osakas voi esittää hallintoneuvostolle aloitteen yhtiöjärjestyksen muuttamisesta.

2. Edellä 1 kohdassa tarkoitettu aloite, sellaisena kuin se on hallintoneuvoston hyväksymänä, toimitetaan muutosehdotusten muodossa komissiolle, joka hyväksyy ne soveltuvin osin.

3. Yhtiöjärjestyksen olennaisiin osiin vaikuttavat muutokset, erityisesti 3, 4, 6, 7, 12, 13, 21, 24 ja 25 artiklaan tehtävät muutokset, hyväksytään kuitenkin perustamissopimuksen 172 artiklan mukaisesti.

25 artikla

Yhteisyrityksen selvitystila ja purkaminen

1. Clean Sky -yhteisyritys puretaan tämän asetuksen 1 artiklan 1 kohdassa säädetyn toimikauden päättyessä tai tämän asetuksen 11 artiklan 2 kohdan nojalla tehdyn muutoksen jälkeen.

2. Clean Sky -yhteisyrityksen purkamiseen liittyviä menettelyjä varten hallintoneuvosto nimittää yhden tai useamman selvittäjän, jotka toimivat hallintoneuvoston tekemien päätösten mukaisesti.

3. Clean Sky -yhteisyrityksen purkamisen yhteydessä se palauttaa isäntävaltiolle kaikki aineelliset hyödykkeet, jotka isäntävaltio on antanut sen käyttöön isäntävaltion kanssa tehdyn sopimuksen mukaisesti.

4. Kun aineelliset hyödykkeet on palautettu 3 kohdassa säädetyllä tavalla, jäljelle jäävä omaisuus käytetään Clean Sky -yhteisyrityksen korvausvastuiden ja sen purkamisesta aiheutuvien kustannusten kattamiseen. Mahdollinen ylijäämä jaetaan purkamisajankohtana osakkaina olevien kesken sen mukaan, mikä on kunkin osakkaan tosiasiallinen osuus Clean Sky -yhteisyrityksessä. Mahdollinen yhteisölle jaettu ylijäämä palautetaan komission talousarvioon.

5. Jäljelle jäävä omaisuus jaetaan purkamisajankohtana yhteisyrityksen osakkaina olevien kesken sen mukaan, mikä on kunkin osakkaan tosiasiallinen osuus Clean Sky -yhteisyrityksessä.

6. Jos avustussopimus tai palvelu- tai tavarahankintasopimus kestää pitempään kuin Clean Sky -yhteisyrityksen toimikausi, sen asianmukaiseksi hoitamiseksi laaditaan erillismenettely.









LIITE II

Clean Sky -yhteisyrityksen perustajaosakkaat ( 16 )

A. ITD-TOIMIEN VETÄJÄT:

Agusta Westland

Airbus

Intressiyhteisöt: Airbus France SAS, Airbus Deutschland GmbH, Airbus España SL, Airbus UK Limited

Alenia

Intressiyhteisöt: Alenia Aermacchi SpA, Alenia SIA SpA

Dassault Aviation

EADS-CASA

Eurocopter

Intressiyhteisöt: Eurocopter Deutschland GmbH

Fraunhofer Gesellschaft

Liebherr

Intressiyhteisöt: Liebherr-Aerospace Toulouse S.A.S., Liebherr-Elektronik GmbH

Thales

Intressiyhteisöt: Thales ATM, Thales Systèmes Aéroportés, Thales Avionics Electrical System, Thales Communication, Thales Air Systems Division UK

Rolls-Royce

Intressiyhteisöt: Rolls-Royce Deutschland GmbH

Saab

Safran

Intressiyhteisöt: Snecma, Turbomeca, Hispano Suiza, Aircelle, Techspace Aero, Snecma Propulsion Solide, Microturbo, Technofan, Sofrance, Messier Dowty, Messier Bugatti, Labinal, Sagem Sécurité Défense, Snecma Services, SMA

B. ASSOSIAATIOJÄSENET







Clean Sky -yhteisyrityksen jäsenyys — Perustajajäsenet Organisaatio Kansallisvaltio Klusteri(t) Asema Tyyppi Fiber Optic Sensors & Sensing Syst. Belgia IGOR Pk-yritys KU Leuven Belgia IGOR Yliop. LMS International Belgia IGOR Teoll. Micromega Dynamics Belgia IGOR Pk-yritys ReFiber ApS Tanska RUAG Pk-yritys Dassault Aviation Ranska ITD-toimien vetäjä Teoll. EADS-CCR Ranska Tutkimusl. InterAC Ranska IGOR Pk-yritys ONERA Ranska Tutkimusl. Safran Ranska ITD-toimien vetäjä Teoll. Thales avionics Ranska ITD-toimien vetäjä Teoll. Zodiac-ECE/IN Ranska Teoll. Airbus Ranska/Saksa ITD-toimien vetäjä Teoll. EADS IW Ranska/Saksa Teoll. Eurocopter Ranska/Saksa ITD-toimien vetäjä Teoll. Akustik Technolgie Göttingen Saksa IGOR Pk-yritys DIEHL Aerospace Saksa Teoll. DLR Saksa Tutkimusl. EADS-CRC Saksa Tutkimusl. Fraunhofer GhF Saksa ITD-toimien vetäjä Tutkimusl. HADEG Recycling GmbH Saksa RUAG Pk-yritys Liebherr Aerospace Saksa ITD-toimien vetäjä Teoll. MTU Aero Engines Saksa Teoll. TU Hamburg-Harburg Saksa RUAG Yliop. HAI Kreikka Teoll. IAI Israel Teoll. AEROSOFT Italia Pk-yritys Alenia Aeronautica Italia ITD-toimien vetäjä Teoll. Avio SpA Italia Teoll. CIRA Italia CIRA Tutkimusl. CNR Italia Airgreen Tutkimusl. CSM Italia Airgreen Tutkimusl. DEMA Italia CIRA Pk-yritys FOXBIT Italia Airgreen Pk-yritys Galileo Avionica Italia Teoll. IMAST Italia Airgreen Tutkimusl. PIAGGIO Italia Airgreen Teoll. Politech. Torino Italia Airgreen Yliop. POLO DELLE S. & T. NAPOLI Italia Airgreen Yliop. SELEX S.I. Italia Teoll. SICAMB Italia Airgreen Pk-yritys Univ. Bologna/Forlì Italia Airgreen Yliop. Univ. Piemonte Italia Airgreen Yliop. Univ. Pisa Italia Airgreen Yliop. Univ. Torino Italia Airgreen Yliop. ATR Italia/Ranska Teoll. Agusta Westland Italia/UK ITD-toimien vetäjä Teoll. ELSIS Liettua CIRA Pk-yritys University of Malta Malta GSAF Yliop. ADSE Alankomaat Pk-yritys Aeronamic Alankomaat GSAF Pk-yritys Airborne Composite Alankomaat IGOR Pk-yritys Axxiflex Alankomaat Pk-yritys CCM Alankomaat GSAF Teoll. DNW Alankomaat IGOR Tutkimusl. Eurocarbon Alankomaat IGOR Teoll. HAN University Alankomaat IGOR Yliop. MicroFlown Technologies Alankomaat IGOR, NL Pk-yritys NLR Alankomaat IGOR, NL, GSAF Tutkimusl. Sergem Alankomaat Pk-yritys STORK aerospace Alankomaat NL Teoll. Ten Cate Advances Composites Alankomaat IGOR Teoll. TNO Alankomaat NL Tutkimusl. TU Delft Alankomaat IGOR, NL, GSAF Yliop. Uni. Twente Alankomaat IGOR, NL Yliop. PZL-Świdnik Puola Teoll. INCAS Romania CIRA Tutkimusl. Aerostar Romania CIRA Teoll. Avioane Craiova Romania CIRA Teoll. STRAERO Romania CIRA Tutkimusl. ANOTEC Espanja IGOR Pk-yritys EADS-CASA Espanja ITD-toimien vetäjä Teoll. ITP Espanja Teoll. Saab Ruotsi ITD-toimien vetäjä Teoll. Volvo Aero Corporation Ruotsi Teoll. EPFL Ecole Polytechnique Lausanne Sveitsi RUAG Yliop. ETH Zurich Sveitsi RUAG Yliop. Huntsman Advanced Materials Sveitsi RUAG Teoll. Icotec AG Sveitsi RUAG Pk-yritys RUAG Aerospace Sveitsi RUAG Teoll. University of Applied Sciences NW Switzerland Sveitsi RUAG Yliop. Advanced Composites Group (ACG) UK RUAG Pk-yritys Nottingham University UK Yliop. QinetiQ UK Tutkimusl. Rolls-Royce UK ITD-toimien vetäjä Teoll. University of Cranfield UK GSAF Yliop.